AFRIKAANSE OPSOMMING: Die doel van hierdie studie was om ondersoek in te stel na die wyses waarop onderwysers by een bepaalde Suid-Afrikaanse skool diversiteit benader en dit hanteer. Sedert 1994 het die Suid-Afrikaanse onderwysstelsel etlike beleidsveranderinge ondergaan. 'n Inklusiewe onderwysstelsel is in pas met die onderliggende beginsels van die huidige demokratiese bedeling in Suid- Afrika. In hierdie ondersoek het die navorser daarna gestreef om vas te stel watter persepsies en begrip van diversiteit en inklusiewe onderwys by die onderwysers van 'n betrokke skool bestaan. Elemente van die skoolkultuur, soos waardes, praktyke en prosedures, is in besonderhede bestudeer. Daar is met hierdie navorsing vanuit 'n interpretatiewe paradigma vertrek. Die strategie was induktief, die uitkomste deskriptief, en betekenis is gemedieer deur die navorser as instrument. Hierdie paradigma erken meervoudige werklikhede en belig die belangrikheid van die konteks. 'n Kwalitatiewe beskrywende gevallestudie is onderneem, met die doel om die verskynsels akkuraat te beskryf. Bronfenbrenner se bio-ekologiese model het 'n teoretiese raamwerk vir hierdie studie verskaf. Hierdie teoretiese standpunt is besonder relevant vir die beklemtoning van interaksie tussen die individu se ontwikkeling en die stelsels binne 'n individu se sosiale konteks. Die deelnemers is doelbewus gekies en individuele, semigestruktureerde onderhoude is gevoer met onderwysers wat aan die studie deelgeneem het. Die konstante vergelykende metode van analisie is gebruik on die data te analiseer. Die kodering en indusering van kategorieë en temas het die navorser gehelp om die data wat gegenereer is, te hanteer en sinvol te interpreteer. Die sleutelbevindinge van hierdie studie het getoon dat die onderwysers wat aan Skool A verbonde is 'n goeie begrip en aanvoeling het vir wat diversiteit en inklusiewe onderrig behels. Hulle instelling is oor die algemeen positief; hulle verwelkom diversiteit en beskou inklusiewe onderrig as 'n stelsel wat vele voordele bied. Die onderwysers voel dat hul skoolomgewing hulle goed ondersteun en dit blyk dat die personeel 'n onderlinge samehorigheid ervaar. Die gemeenskaplike waardestelsel van die skool is dié van aanvaarding, respek en die viering van verskille en diversiteit. Daar heers 'n skoolkultuur wat die uniekheid van elke leerder aanmoedig; elke kind word gesien as iemand met potensiaal en elkeen word gevolglik ondersteun in 'n poging om hul eie, unieke potensiaal te verwesenlik. Daar is egter ook elemente binne die skool se funksionering wat aandag verg, byvoorbeeld die twee klasse vir „spesiale-onderrig‟-leerders wat nie ten volle in die gewone klasse opgeneem word nie. Maar, hoewel daar in Skool A steeds aspekte is wat aangespreek en verfyn moet word, werk hierdie skool hard om diversiteit op so 'n wyse te benader dat dit 'n omgewing skep waarin inklusiewe ideale en praktyke voortaan kan groei en ontwikkel.